**Lumina**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumina ce-o simt

năvălindu-mi în piept când te vad,

oare nu e un strop din lumina

creată în ziua dintâi,

din lumina aceea-nsetată adânc de viață?

Nimicul zăcea-n agonie

când singur plutea-ntuneric și dat-a

un semn Nepătrunsul:

"Să fie lumină!"

O mare

și-un vifor nebun de lumină

facutu-s-a-n clipa:

o sete era de pacate, de-aventuri, de doruri, de patimi,

o sete de lume și soare.

Dar unde-a pierit orbitoarea

lumină de-atunci - cine știe?

Lumina ce-o simt năvălindu-mi

în piept când te vad - minunato,

e poate ca ultimul strop

din lumina creată în ziua dintâi.